«Ես իմ կարիերան սկսել եմ շատ վաղուց, բայց իմ աշխատանքն այժմ էլ սիրում եմ ճիշտ այնպես, ինչպես առաջին ելույթիս օրը։ Ես չեմ կարող ապրել կինոյի աշխարհից հեռու, ինչը կարող է անիմաստ թվալ նրանց, ովքեր բավականաչափ լավ չեն ճանաչում այդ աշխարհը, բայց սա ինձ գոհունակություն պատճառող միակ աշխարհն է»,֊ ասել է Տոտոն։ Նա օժտված էր բոլոր տվյալներով՝ իր ժամանակի մեծագույն կատակերգուն դառնալու համար։ Սակայն իր երկարատև կարիերայի ընթացքում նրան հաջողվել է ընդամենը մի քանի անգամ նկարահանվել մեծ ռեժիսորների ֆիլմերում։ Նա մասնակցել է ավելի քան 100 կինոկատակերգությունների նկարահանումներին, նրա ժողովրդականությունը վիթխարի է, նրա յուրօրինակ դեմքը՝ նիհար, սապատավոր խոշոր քթով, բարակ շրթունքներով, ծանր ու ծուռ կզակով, սև տխուր աչքերով, ծանոթ է ողջ աշխարհին։ Եվ, միևնույն է, նրա դերասանական հազվագյուտ ունակություններն այդպես էլ ամբողջությամբ չեն դրսևորվել։